Parlement ontken staatsrede kos R11 miljoenArgieffoto: Kopano Tlape, GCIS “Jaarlikse geleenthede in Kaapstad soos die staatsrede stoot miljoene rande in die ekonomie van die stad en die Wes-Kaap,” het die parlement in ŉ verklaring gesê. “’n Feitelike studie word gedoen om die werklike ekonomiese impak, waaronder toerisme, ekonomiese ontwikkeling en werkskepping, te bepaal.” Volgens die parlement is daar by die begroting van R4 miljoen gehou. Die parlement meen dit het selfs minder gekos en dat hulle dit sal bepaal sodra alle rekeninge betaal is. Die DA het Sondag gesê Zuma se staatsrede het belastingbetalers glo amper R11 miljoen uit die sak gejaag. Volgens John Steenhuisen, hoofsweep van die DA, het antwoorde op parlementêre vrae aan die lig gebring dat die staatsrede baie meer gekos het as die R4 miljoen wat vir die geleentheid begroot is. “Die departemente van polisie en openbare werke het in antwoord op parlementêre vrae bekend gemaak dat hulle onderskeidelik ŉ bykomende R4,085 miljoen en R2,7 miljoen bestee het.” Steenhuisen het gesê meer as R204 000 is bestee om 441 weermaglede by die opening van die parlement te ontplooi. Hy het gesê die R11 miljoen wat na bewering aan die staatsrede bestee is, kon eerder aangewend word om werkskepping te bevorder. “Die hartseer werklikheid is dat die staatsrede nie meer toeganklik is vir lede van die publiek nie. Tog word daar van hulle verwag om elke jaar meer op te dok vir ŉ president wat in die gedrang is en ŉ vyandige parlement in die gesig staar.”